KOMISJONI TEATIS EUROOPA PARLAMENDILE, mis on esitatud Euroopa Liidu toimimise lepingu artikli 294 lõike 6 alusel ning milles käsitletakse

2018/0230 (COD)

KOMISJONI TEATIS

EUROOPA PARLAMENDILE,



mis on esitatud Euroopa Liidu toimimise lepingu artikli 294 lõike 6 alusel



ning milles käsitletakse

nõukogu seisukohta järgmise õigusakti vastuvõtmise kohta: Euroopa Parlamendi ja nõukogu määrus, millega kehtestatakse Euroopa solidaarsuskorpuse programm ning tunnistatakse kehtetuks [Euroopa solidaarsuskorpuse määrus] ja määrus (EL) nr 375/2014

(EMPs kohaldatav tekst)

1.Taust

Euroopa Parlamendile ja nõukogule ettepaneku (dokument COM(2018) 0440) edastamise kuupäev: 11. juuni 2018 Regioonide Komitee arvamuse kuupäev: 5. detsember 2018 Euroopa Majandus- ja Sotsiaalkomitee arvamuse kuupäev: 17. oktoober 2018 Euroopa Parlamendi seisukoha kuupäev, esimene lugemine: 12. märts 2019 Nõukogus üldises lähenemisviisis saavutatud kokkuleppe kuupäev: 26. november 2018 Kolmepoolsete läbirääkimiste kuupäevad: 2. oktoober 2019 12. november 2019 11. detsember 2019 11. detsember 2020 Alaliste esindajate komitees kompromisskokkuleppele jõudmise kuupäev: 18. detsember 2020 Euroopa Parlamendi kultuuri- ja hariduskomisjonis (CULT) kompromisskokkuleppe üle hääletamise kuupäev: 11. jaanuar 2021 Alaliste esindajate komitees nõukogu seisukoha vastuvõtmise kuupäev (I/A-punkt): 14. aprill 2021 Nõukogus esimesel lugemisel seisukoha vastuvõtmise kuupäev: 20. aprill 2021

2.Komisjoni ettepaneku eesmärk

Euroopa solidaarsuskorpus on üks 2021.–2027. aasta mitmeaastase finantsraamistiku rahastamisvahenditest. Komisjon kavandas selle kogueelarve suuruseks 1,26 miljardit eurot.

Euroopa solidaarsuskorpust käsitleva ettepaneku eesmärk oli luua 18–30aastastele noortele võimalusi vabatahtlikuks tööks, praktikaks või osalemiseks solidaarsustegevuses, samuti oma solidaarsusprojektide rakendamiseks, et aidata kogukondi ja inimesi kogu Euroopas. Peamine kavandatud uuendus oli uue humanitaarabi tegevussuuna lisamine Euroopa solidaarsuskorpusesse, et muuta uus solidaarsuskorpus ühtseks kontaktpunktiks kõigile vabatahtliku tegevuse võimalustele, mida EL pakub noortele nii Euroopas kui ka mujal. Humanitaarabi tegevussuunda käsitlev ettepanek tehti selleks, et tagada aluslepingust tulenevate kohustuste järjepidevus ja luua noortele eurooplastele Euroopa vabatahtlik humanitaarabikorpus, mida praegu rakendatakse ELi humanitaarabi vabatahtlikke käsitleva algatuse raames.

3.Märkused Euroopa Parlamendi seisukoha kohta

Euroopa Parlamendis esimesel lugemisel 12. märtsil 2019 vastu võetud seisukohas soovitati teha komisjoni ettepanekusse eelkõige järgmised muudatused:

–eelarve: tegevussuundade (vabatahtlik tegevus, töökohad/praktika, humanitaarabi) vaheline jaotus protsentides, nii püsiv- kui ka jooksevhindades;

–delegeeritud õigusaktid iga-aastaste tööprogrammide vastuvõtmiseks;

–humanitaarabi tegevussuund: Euroopa Parlament soovis avada selle tegevussuuna igas vanuses inimestele, alles jätta ELi humanitaarabi vabatahtlikke käsitleva algatuse portaali ja valikumenetlused ning

lisada tegevussuunda solidaarsusprojektid ja võimaluse kaasata kohalikke vabatahtlikke kolmandates riikides;

–riigisisene tegevus: kohustus lisada partnereid teistest riikidest ja osalemine ainult vähemate võimalustega isikutele;

–solidaarsusprojektid: võimalus lisada piiriüleseid elemente;

–järelevalve- ja hindamisraamistiku muutmine;

–uute kvaliteedi- ja toetusmeetmete lisamine.

Läbirääkimiste käigus taotles Euroopa Parlament ka tööd ja praktikat hõlmava tegevussuuna väljajätmist, mis tähendaks eelarve jaotamist kahe ülejäänud tegevussuuna vahel (94 % vabatahtliku tegevuse ja 6 % humanitaarabi jaoks), eraldi artikli lisamist kaasamise kohta, viidet kindlustus- ja loanõuetele ning läbivaadatud näitajaid. Peale selle soovis Euroopa Parlament, et humanitaarabi tegevussuuna puhul tuleks lisada viited erinevatele humanitaarabi põhimõtetele, koostöömehhanismidele ja poliitikadokumentidele, samuti kohalike kogukondade kaasamist ning lisanäitajate kasutuselevõttu.